Barbie & Oppenheimer Terus Dominasi Box Office Global
Filem arahan Greta Gerwig dan Christopher Nolan terus mendominasi box office global! Kedua-dua filem Barbie dan Oppenheimer terus menarik pengunjung panggung wayang pada minggu kedua tayangannya. Menurut Deadline filem berwarna merah jambu terbitan Warner Bros. telah menambah AS$93 juta dolar di pasaran domestik AS, menjadikan jumlah terkumpul sebanyak AS$351 juta. Di pasaran antarabangsa, filem tersebut kini mengutip AS$774 juta, dan berpotensi mengutip lebih AS$1 billion pada hari terakhir tayangan pawagamnya.  Sementara itu, filem biopik terbitan Universal Oppenheimer turut menunjukkan penguasaannya pada minggu kedua dengan mengutip AS$46 juta, menjadikan jumlah terkumpul di pasaran domestik AS sebanyak AS$173.6 juta.  Di pasaran antarabangsa, filem ‘R-rated’ Nolan itu telah mengumpul AS$400 juta, satu pencapaian yang cukup baik, lebih-lebih lagi filem tersebut diberi penarafan untuk penonton dewasa.  Sementara itu, dua filem seram menunjukkan prestasi baik pada minggu pembukaannya. Filem seram mesra-keluarga Disney Haunted Mansion telah mengutip AS$33 juta seluruh dunia pada minggu pertama tayangannya. Dari jumlah tersebut, sebanyak AS$22 juta dikutip dari pasaran domestik AS.  Filem seram A24 Talk to Me berjaya mengatasi bajet pembikinan sekitar AS$4.5 juta apabila dengan mudah mengutip AS$10 juta pada minggu pertama tayangannya. 